Diari Oficial de la Generalitat Valenciana


Sumari del DOGV 9952, del 07-10-2024 (2024/10469)

RESOLUCIÓ de 26 de setembre de 2024, de la Direcció General d'Ordenació Educativa i Política Lingüística, per la qual es convoquen cursos de formació lingüística i tècnica inclosos en el Pla d'acompanyament lingüístic per al personal de l'Administració de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9952

Data del DOGV
:   07-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10569

CVE
:   SFOR-R-3045-11581

Data del document
:   26-09-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

El títol quart de la Llei 4/1983, de 23 de novembre, d'ús i ensenyament de valencià, preveu en l'article 27 que el Consell, mitjançant disposicions reglamentàries, fomentarà l'ús del valencià en totes les activitats administratives dels òrgans que d'ella depenguen. Així mateix, l'article 29 prescriu que el Consell de la Generalitat Valenciana propiciarà l'ensenyament del valencià als funcionaris i altres empleats públics dependents d'ella.

La disposició addicional segona del Decret 61/2017, de 12 de maig, del Consell, pel qual es regulen els usos institucionals i administratius de les llengües oficials en l'Administració de la Generalitat, indica que les conselleries competents en matèria de política lingüística, d'una banda, i en matèria de formació del personal de l'Administració de la Generalitat, d’una altra, organitzaran les activitats de formació i acompanyament lingüístic adscrites al personal empleat públic per a garantir l'aplicació d'este decret.

D'acord amb el Decret 136/2023, de 10 d'agost (DOGV núm. 9661, de 14 d'agost de 2023), del Consell, pel qual s'aprova el Reglament orgànic i funcional de la Conselleria d'Educació, Universitats i Ocupació, correspon a la Direcció General d'Ordenació Educativa i Política Lingüística, dirigir, analitzar, coordinar i executar la política lingüística d'acord amb la planificació lingüística de la Generalitat i amb la normativa legal vigent. Per això, i d'acord amb les competències atribuïdes a esta direcció general en l'article 10 del Decret 136/2023, de 10 d'agost, del Consell,

RESOLC

*Primer. Oferta de cursos*

Es convoquen cursos de formació lingüística i tècnica corresponents a la campanya 2024-2025 per al personal de l'Administració de la Generalitat.

En esta convocatòria s'oferixen cursos en centres de treball, organitzats en les diferents conselleries i organismes dependents de la Generalitat, en la modalitat presencial. Amb caràcter extraordinari podran impartir-se cursos en la modalitat telepresencial.

En els cursos telepresencials el professorat i l'alumnat es relacionaran de manera sincrònica.

*Segon. Coordinació i organització dels cursos*

La coordinació i l'organització de l'oferta dels cursos en centres de treball corresponen a la Direcció General d'Ordenació Educativa i Política Lingüística, a través del Servici de Formació i Acreditació del Valencià.

La persona responsable de la formació de cada centre, conselleria o organisme dependent de la Generalitat haurà de designar un coordinador o coordinadora dels cursos.

En els centres o organismes que no disposen de responsable de formació, la persona responsable del departament corresponent haurà de designar un coordinador o coordinadora dels cursos.

*Tercer. Tipus de cursos*

S'organitzaran cursos per a:

1. Preparar les proves de la Junta Qualificadora de Coneixements de Valencià dels nivells A2, B1, B2, C1, C2 i de Llenguatge administratiu.

2. Actualitzar i revisar els coneixements de nivell C1.

*Quart. Cursos en centres de treball*

1. Coordinació i organització dels cursos

Les conselleries i els organismes dependents de la Generalitat podran organitzar els cursos que consideren necessaris per al personal de cada centre de treball.

El coordinador o coordinadora dels cursos s'encarregarà d'organitzar-los, proposar el professorat, elaborar el calendari i l'horari de les sessions formatives i comunicar-los al professorat, matricular l'alumnat i gestionar el seu tancament segons les instruccions que reba del Servici de Formació i Acreditació del Valencià.

El coordinador o coordinadora de cada conselleria o organisme dependent de la Generalitat haurà d'enviar la proposta organitzativa, segons el model disponible en l'annex I d'esta resolució, a través del tràmit telemàtic <https://www.gva.es/va/inicio/procedimientos?id_proc=2479>. La proposta organitzativa haurà d'estar firmada digitalment per la persona responsable del centre.

2. Professorat

La Direcció General d'Ordenació Educativa i Política Lingüística nomenarà el professorat que impartirà els cursos autoritzats.

El professorat proposat haurà d'estar en possessió del grau en Filologia, Traducció o titulació equivalent, i del certificat del C2 de coneixements de valencià.

El professorat s'encarregarà del control i seguiment de l'assistència de l'alumnat mitjançant la plataforma e-Formació.

3. Dedicació lectiva, període de realització i nombre d'alumnes

Els cursos tindran una duració mínima de 50 hores i màxima de 80 hores lectives.

Els cursos tindran lloc entre els mesos de desembre de 2024 i setembre de 2025, i hauran de ser confirmats per la Direcció General d’Ordenació Educativa i Política Lingüística.

El nombre màxim d'alumnes per curs serà de 40 i el mínim de 5. Es reservarà un 10 % de les places per al personal empleat públic que acredite un grau de discapacitat igual o superior al 33 %.

4. Vacants

Si queden places vacants en els cursos, podran ser ocupades per personal d'altres conselleries o organismes dependents de la Generalitat.

Les places reservades per al personal empleat públic que acredite un grau de discapacitat igual o superior al 33% que queden lliures s'acumularan a la resta de places.

5. Pagament

El pagament del professorat que impartirà els cursos anirà a càrrec de les conselleries o dels organismes que els oferisquen.

*Quint. Termini de sol·licitud*

El termini per a la presentació de les propostes organitzatives és de quinze dies a comptar de l'endemà de la publicació d'esta resolució en el *Diari Oficial de la Generalitat Valenciana*.

*Sext. Autorització*

L'autorització per a la impartició dels cursos de formació lingüística i tècnica per part dels centres o entitats que ho sol·liciten es farà per resolució publicada en el *Diari Oficial de la Generalitat Valenciana*.

*Sèptim. Certificats*

El Servici de Formació i Acreditació del Valencià expedirà un certificat de participació a les persones admeses oficialment sempre que estes acrediten l'assistència, com a mínim, del 85 % de la duració total del curs.

Els certificats seran emesos en suport electrònic des de la plataforma d'e-Formació i els podrà descarregar la persona interessada des d'esta plataforma.

Els certificats seran d'un còmput d'hores senceres.

El Servici de Formació i Acreditació del Valencià de la Direcció General d'Ordenació Educativa i Política Lingüística expedirà al professorat un certificat d'impartició dels cursos en finalitzar la convocatòria.

*Octau. Efectes*

Esta resolució produirà efectes l'endemà de la seua publicació en el *Diari Oficial de la Generalitat Valenciana*.

Contra esta resolució, que no posa fi a la via administrativa, les persones interessades podran interposar un recurs d'alçada davant la Secretaria Autonòmica d'Educació en el termini d'un mes a comptar de l'endemà de la seua publicació, de conformitat amb el que es disposa en els articles 112.1,121 i 122 de la Llei 39/2015, d'1 d'octubre, del procediment administratiu comú de les administracions públiques.

  

València, 26 de setembre de 2024

Ignacio Martínez Arrúe

Director general d’Ordenació Educativa i Política Lingüística